Organizacija za evropsku sigurnost i saradnju
Organizacija za evropsku sigurnost i saradnju - OESS (engleski: Organization for Security and Co-operation in Europe - OSCE) jest međunarodna organizacija. Osnovana je 1973. godine pod nazivom Konferencija za evropsku sigurnost i saradnju (KESS). Bavi se nizom sigurnosnih pitanja. Najznačajnija su: kontrola naoružanja, diplomatija, mjere za izgradnju povjerenja i sigurnosti, ljudska prava, demokratizacija, nadzor izbora, privrede i zaštita okoliša. OESS je najveća regionalna sigurnosna organizacija na svijetu. Među 56 zemalja koje učestvuju nalaze se države iz Evrope, centralne Azije i Sjeverne Amerike. OESS igra ulogu u kriznim područjima, gdje misije OESS-a nastoje spriječiti ili pridonositi rješavanju sukoba i nalaženju političkog dogovora te jačanju civilnog društva i vladavine prava.